**ELŐTERJESZTÉS**

**a Jogi és Társadalmi Kapcsolatok Bizottsága 2017. október 24-ei ülésére**

**Javaslat a 2017. évi adventi vásárral kapcsolatos döntések meghozatalára**

I. Tájékoztató a 2017. évi adventi vásárral kapcsolatos újításokról

Szombathely Megyei Jogú Város Önkormányzata és az Advent 2015 Kulturális Egyesület az idei évben harmadjára rendezi meg 2017. november 24. és 2017. december 23. között Szombathely Fő terén az adventi vásárt és a hozzá kapcsolódó kulturális programsorozatot.

Nagyobb városoknál tendencia, hogy egyre nagyobb hangsúlyt fektetnek a karácsonyi vásároknál a szórakoztató látványelemekre, növelve ezzel a rendezvény hangulatát. A tavalyi év során Szombathelyen is célként fogalmazódott meg az adventi vásár népszerűségének növelése, így az önkormányzat új Betlehemet és új dekoratív izzókat szerzett be. Az adventi várakozást ebben az évben az önkormányzat a szervezővel együttműködve szeretné még színesebb tartalommal megtölteni. A hivatal költségvetéséből átcsoportosított forrásból az önkormányzat az idén új látványos elemeket szerzett be a Fő tér díszítésére. Továbbá a régóta tervezett korcsolyapálya ötlete is megvalósulhat.

Az idei adventi vásár területe kibővülne, a Fő tér és annak környéke ünnepi díszbe öltözne az alábbiak szerint:

A hagyományokhoz híven, a Rendezvénytéren kerül felállításra a karácsonyfa (kb. 10 m magas), az adventi koszorú és a Betlehem. Az idei évben az önkormányzat kezdeményezésére nagyszínpad biztosítja majd a kulturális programok helyszínét. A megelőző években a színpad és a hangtechnika költségeit az egyesület vállalta. A nagyszínpad miatti megemelkedett költségeket az önkormányzat támogatás formájában kívánja biztosítani az egyesület számára. A tervezett újítások forrása az önkormányzat költségvetésében előreláthatólag rendelkezésre áll.

Továbbra is az adventi koszorúnál kerülnének megtartásra - az adventi vasárnapokat megelőző szombati napokon - a gyertyagyújtási ünnepségek. A szóban forgó teret ebben az évben is kereskedő és vendéglátó pavilonok fognák közre. A Szentháromság szobor Városháza felőli részén pedig egy kézi hajtású, fa gyermekkörhinta kerülne kihelyezésre. A Szentháromság szobor mellett kerülne felállításra a karácsonyi forgatag egyik legnépszerűbb új eleme „Rudolf”, egy 3D interaktív szarvas-szán kompozíció. A kompozícióba három fokos fellépő segíti majd a beszállást, ahová egyszerre két ember tud beülni, akár fotózás céljából.

A vásár második frekventáltabb színhelye várhatóan a Szökőkút körüli rész lesz. E terület Rendezvénytér felőli oldalán kerülne elhelyezésre az új világítási elemek közül a vásár élményorientált hangulatát biztosító 3D interaktív fénygömb. A karácsonyi fotók elkészítéséhez lehetőség van bemenni a gömbbe, ahol a padozaton helyet is lehet foglalni majd. A Szökőkút szemközti oldalán pedig kézműves pavilonok felállítására lesz lehetősége a szervezőnek.

A vásár egyik élménydús helyszínéül szolgál majd a Városmakett és a Császárkő között felállításra kerülő négyévszakos korcsolyapálya, amely már több város adventi programját színesítette az elmúlt években. Ez a fajta megoldás egy palánkszerkezettel lehatárolt mobil műanyag elemekből összeállított pálya, ami időjárástól függetlenül biztosítja a korcsolyázás élményét kicsiknek és nagyoknak egyaránt. Felülete hasonlít az eredeti megfelelőjéhez azonban puhasága miatt kevésbé veszélyes a gyermekek számára. A pálya szakszerű és balesetmentes működtetéséhez (pálya karbantartása, korcsolyák élezése stb.) elengedhetetlenül szükséges egy kellő szakértelemmel rendelkező vállalkozó beszerzése.

A vásár területén alkalmanként egy szakavatott kovács mutatná be a kovácsmesterség rejtelmeit, interaktív formában.

Az idei esztendőben új fényelemek díszítik majd a Fő téri oszlopokat is, mint a 3D elemeket tartalmazó Nordic Rose Bush motívum, amelyből 15 db kerül kihelyezésre. Új fényelem még a 10 db 3D, csavart Vienna motívum. A Király utcát pedig a Savaria Turizmus Nonprofit Kft. által beszerzett kristálycsillárok fogják ékesíteni. A korábbi években használt díszítőelemek a Fő tér környéki utcákat öltöztetnék karácsonyi díszbe.

A kulturális programokat színesíti a vásár több pontján megrendezésre kerülő kiselőadások (pl. vándor betlehem) sorozata.

A meghitt ünnepi hangulatról a szóban forgó helyszínek mindegyikén hallható karácsonyi aláfestő zene gondoskodik majd.

II. Városnévhasználati kérelem

Tájékoztatom a Tisztelt Bizottságot arról is, hogy az idei évben a kedvelt karácsonyi italokat (forralt bor, tea, puncs stb.) megvásárolható Szombathely feliratos, városképpel ellátott bögréből vagy ingyenes karácsonyi figurákkal díszített habpoharakból lehet majd fogyasztani. A szervező egyesület vállalta a bögrék és poharak elkészíttetésének költségeit. A névhasználatra vonatkozó kérelem az előterjesztés mellékletét képezi.

A városnév használatának szabályairól szóló, jelenleg hatályos 16/1994. (VI.9.) önkormányzati rendelet (a továbbiakban: rendelet) 2. § (1) bekezdése értelmében a városnevet eredeti, ragozott vagy toldalékos formában bármely természetes vagy jogi személy, illetőleg jogi személyiséggel nem rendelkező szervezet bármely általa előállított vagy forgalmazott termék megnevezésében csak előzetes engedély alapján használhatja. A kérelmet a rendelet 3. § (3) bekezdése értelmében előzetes véleményezés, javaslattétel céljából a kérelmező tevékenységi köre szerint illetékes bizottság tárgyalja.

A rendelet 4. § (2) bekezdése értelmében engedély nem adható, ha

a) a városnév-használat a város jó hírnevét sérti;

b) a kérelmező nem szombathelyi székhelyű, kivéve, ha a kérelemben foglalt cél ebben az esetben is városi érdeket szolgál és alkalmas a város iránti megbecsülés kifejezésére a névhasználat;

c) a kérelmező a városnév használatára érdemtelen;

d) a kérelmező tevékenysége a város érdekét, vagy polgárai közízlését, erkölcsi érzékét sérti;

e) a kérelmező tevékenysége jelentősége, áru minősége, jellege nem indokolja;

f) a kérelem szerinti tevékenységet végző cég, vagy szervezet, termék, rendezvény már viseli a városnevet.

Kérem a Tisztelt Bizottságot, hogy az előterjesztést és a városnévhasználati kérelmet megtárgyalni, és a határozati javaslatokat elfogadni szíveskedjék.

**Szombathely, 2017. október „ ….”**

 /: **Dr. Puskás Tivadar** :/

**I.**

**HATÁROZATI JAVASLAT**

**……../2017. (X. 24.) JTKB sz. határozat**

A Jogi és Társadalmi Kapcsolatok Bizottsága a 2017. évi adventi vásárral kapcsolatos újítások ismertetését megtárgyalta és egyetért a vásár előterjesztés szerinti megvalósításával.

**Felelős:** Dr. Takátsné Dr. Tenki Mária, a Bizottság elnöke

 Dr. Puskás Tivadar polgármester

 Illés Károly alpolgármester

 (A végrehajtás előkészítéséért:

 Nagyné Dr. Gats Andrea, a Jogi, Képviselői és Hatósági Osztály vezetője

Keringer Zsolt az Informatikai, Minőségügyi és Gondnoksági Kabinet vezetője)

**Határidő:** azonnal

**II.**

**HATÁROZATI JAVASLAT**

**……../2017. (X. 24.) JTKB sz. határozat**

A Jogi és Társadalmi Kapcsolatok Bizottsága – a városnév használatának szabályairól szóló 16/1994. (VI.9.) önkormányzati rendelet 3. § (3) bekezdése alapján – **javasolja** a polgármesternek, hogy az Advent 2015 Kulturális Egyesület az adventi vásáron a kereskedők által forgalmazott bögréken használhassa a városnevet, „Szombathely” formában, visszavonásig terjedő időtartamban.

**Felelős:** Dr. Takátsné Dr. Tenki Mária, a Bizottság elnöke

 Dr. Puskás Tivadar polgármester

 (A végrehajtás előkészítéséért:

 Nagyné Dr. Gats Andrea, a Jogi, Képviselői és Hatósági Osztály vezetője)

**Határidő:** azonnal